Radka Pavlovčinová

Radka Pavlovčinová (* 1. februára 1989, Senica) je slovenská filmová, divadelná a televízna herečka, speváčka, televízna moderátorka a tanečnica pôsobiaca v Česku. Za svoj výkon v muzikáli "Robin Hood" bola nominovaná na Cenu Thálie. V roku 2022 obdržala nomináciu na Cenu Thálie za výkon v úlohe Smrtky v inscenácii "Bratři naděje".
Raný život.
Radka Pavlovčinová sa narodila v Senici. Od troch rokov sa súťažne venovala tancu, neskôr začala navštevovať aj hodiny klavíra a dramatický krúžok. V deviatich rokoch sa stala majsterkou sveta v diskotancoch. V pätnástich rokoch sa presťahovala do Prahy, kde absolvovala Konzervatoř Jaroslava Ježka v odbore muzikál. Na Slovensko sa už nevrátila.
Kariéra.
Pavlovčinová ako herečka na Slovensku nepracuje, pôsobí na českej scéne, hrá výlučne v češtine, nemá slovenský prízvuk.
Na filmovom plátne debutovala ako tínedžerka v roku 2006 v úlohe Karly vo filme "Rafťáci". Nasledovali menšie úlohy v televíznom seriáli "Ulice" a filme "Kto hledá, nájde".
Svoju prvú hlavnú úlohu získala v seriáli "První krok", kde v úlohe baletky zužitkovala svoje tanečné skúsenosti. Účinkovala v televíznych seriáloch ako "Cesty domů", "Lajna", "Hvězdy nad hlavou", ako aj v americkom seriáli "Miracle Workers" (v českom preklade Nebe s. r. o.) v hlavnej úlohe s Danielom Radcliffom a Stevom Buscemim. V roku 2019 hrala v romantickej komédii "Přes prsty".
Dlhodobo pôsobí v divadelnom spolku Háta i v divadlách Kalich a Minor. Za stvárnenie čarodejnice v muzikáli "Robin Hood" si vyslúžila nomináciu na Cenu Thálie. V inscenácii "Quasimodo" stvárnila hlavnú postavu Esmeraldy. V roku 2021 účinkuje v divadle Palace v komediálnych predstaveniach "Svatba bez obřadu" a "Kaktusový květ". Od mája 2022 sa po boku Tomáša Klusa a Martina Dejdara predstaví v úlohe policajtky v "Branickom zázraku" v réžii Jana Svěřáka, na Slovensku mal premiéru v januári 2023 v Divadle Nová Scéna.
Ako speváčka pôsobí vo funkovej skupine Drama Queens s hudobníkom a bývalým frontmanom českej hudobnej skupiny Support Lesbiens, Dušanom Markom. Vystupovala aj s kubánskou salsa kapelou Caribe.
V roku 2010 hrala baletku v 34-minútovom hudobnom filme Kanye Westa s názvom „Runaway“.
Pavlovčinová je spoluzakladateľkou organizácie Kulturní sféra, ktorá má za cieľ pomáhať ľuďom v umelecko-technických profesiách, ktorí sa v dôsledku opatrení zavedených počas pandémie COVID-19 ocitli vo finančnej tiesni. V ich mene úspešne vyjednávala s českým ministerstvom kultúry a ministerstvom financií legislatívne zmeny programov finančnej pomoci, ktoré zaviedla vláda.
V marci 2022 sa s UNICEF angažovala v humanitárnej pomoci pre deti vojnových utečencov z ruskej invázie na Ukrajinu. Od júna 2022 vystupuje s Ewou Farnou na jej koncertnom turné. V septembri 2022 obdržala svoju druhú nomináciu na Cenu Thálie za stvárnenie Smrtky v inscenácii "Bratři naděje".
V roku 2023 ju americká speváčka LP obsadila do svojho videoklipu k skladbe "One Like You".
V roku 2024 ju režisér Jan Svěrák obsadil do sci-fi inscenácie "Dobré ráno s Findou", kde stvárňuje hlavnú postavu, robotku Findu. V máji sa Pavlovčinová stala moderátorkou českej televízie OK TV.
Osobný život.
Pavlovčinová sa venuje joge a meditácii. Má tetovanie na tvári vedľa ľavého oka. Jej o šesť rokov mladším bratom je spevák, tanečník a model Adam Pavlovčin, známy ako ADONXS. Žije v Prahe.
Filmografia.
"Výber z filmografie":